**Балалар қандай жағынан Құдайға ұқсаc?**

***«Құдайың Жаратқан Ие араңда тұр! Ол — батыр іспетті құдіретті Құтқарушы саған қатты шаттанады, сүйіспеншілігімен сені тыншытып, саған қуанып мерекелейді»***

***(Софония 3:17)***

Біз әдетте Құдай тұралы ойлағанда, Оны кәрі, дана біреу деп елестетеміз. Бірақ Құдайдың табиғатын балалардың энергиясы, жарқынжүзділігі, қуанышы арқылы да көруге болатыны жайлы ойланып көрдіңіз бе?

Күнімен әлек болған әке сыртқа қараса, 4 жасар баласы шөпте бірдеңеге қарап отыр екен. 15 минуттан кейін ол қызының назарын аударған нәрсені көру үшін далаға шығады. Сөйтсе, оның қызын таңырқап, қуанышқа бөлеп тұрған нәрсе - нан үгіндісін тасып жүрген құмырсқа екен. Әкесі мұндай ұсақ-түйекті ешқашан да байқамайтын еді, бірақ қызы бұл нәрсеге қымбат қазына тапқандай қуанды. Ол құмырсқаға нұсқап, қатты қуанып әкесіне: «Әке, қара, құмырсқаның алты аяғы бар екен!» деп айтады.

Біз ынта-жігерді жиі тек жас адамдарға, балаларға тиісті қасиет деп санаймыз, бірақ Құдайдың бізге деген сүйіспеншілігі де сондай қуанышқа толы, ынталы, белсенді. Киелі кітаптың Софония кітабында былай делінген: «Құдайың Жаратқан Ие араңда тұр! Ол — батыр іспетті құдіретті Құтқарушы саған қатты шаттанады, сүйіспеншілігімен сені тыншытып, саған қуанып мерекелейді» (Софония 3:17). Киелі кітапта Құдай бізді қуанышты әндермен, тіпті билермен қуантатыны айтылған! Құдай бізге шаршап, мұңайып келмейді. Ол бізге ең бақытты баладай қуанышпен, ынтамен келеді.

Біз Құдайдың бізге деген сүйіспеншілігі мен қуанышының дәлелдерін Ол жаратқан таңғаларлық әлемнен таба аламыз, оны тіпті кішкентай балалар да бағалай алады. Теолог Г.К. Честертон: «Біз күнә жасап, қартайсақ та, біздің Көктегі Әкеміз жас болып қала береді» деп айтқан еді.